ከ11 ቢሊዮን ብር በላይ በሆነ ወጪ የሚገነቡት መንገዶች ኢንቨስትመንቱን እንደሚደግፉ ተገለፀ
አዲስ አበባ፡- ከ11 ቢሊዮን ብር በላይ በሆነ ወጪ በተለያዩ አካባቢዎች የሚገነቡት ሰባት መንገድ ሥራ ፕሮጀክቶች ኢንቨስትመንቱን እንደሚደግፉ የኢትዮጵያ መንገዶች ባለሥልጣን ገለፀ፡፡ 
ባለሥልጣኑ 509 ነጥብ 11 ኪሎ ሜትር ርዝመት ያላቸውን የመንገድ ፕሮጀክቶቹን በአስፋልት ደረጃ ለማስገንባት የሚያስችለውን የውል ሥምምነት ባካሄደበት ወቅት የባለሥልጣኑ ዋና ዳይሬክተር ኢንጂነር ሀብታሙ ተገኝ እንደገለጹት፤ የፕሮጀክቶቹ ወጪ የሚሸፈነው በኢትዮጵያ መንግሥት ሲሆን፤ ከሦስት እስከ አራት ዓመት የጊዜ ገደብ የሚጠናቀቁና ስፋታቸው በገጠር ሰባት ሜትር፤ በከተማ ደግሞ ከ10 ሜትር ጀምሮ ይሸፍናል፡፡
ከስድስት አገር በቀልና ከአንድ የውጭ የሥራ ተቋራጭ ጋር የውል ስምምነት የተፈጸመባቸው የመንገድ ሥራ ፕሮጀክቶቹ ሲጠናቀቁ ከዚህ ቀደም በህብረተሰቡ ሲነሱ የነበሩ ዘርፈ ብዙ የልማትና የመልካም አስተዳደር ጥያቄዎችን ከመመለስ ባሻገር በኢንቨስትመንት የተሠማሩ ባለሀብቶች ምርታቸውን ወደ ገበያ ማውጣት ያስችላቸዋል ያሉት ኢንጂነር ሀብታሙ፤ ለበርካታ ወጣቶችና ሴቶች የሥራ ዕድል እንደሚፈጥሩም ጠቁመዋል፡፡
እንደ ዋና ዳይሬክተሩ ገለፃ፤ የመንገድ ዝርጋታ
 ፕሮጀክት በአገሪቱ ዕድገትና ትራንስፎርሜሽን ዕቅድ ተይዞ ሠፊ ሥራ እየተሠራበት ቢሆንም፤ ባለሥልጣኑ በ21 ፕሮጀክቶቹ ሥራ ላይ መጓተት ገጥሞታል፡፡ ለዚህም የወሰን ማስከበር፣ የውጭ ምንዛሪ እጥረት፣ የግዥ ሥርዓት፣ የግብዓት አቅርቦት፣ የታችኛው አመራር ቁርጠኝነትና ድጋፍ ማነስ እንዲሁም የተቋራጮች ለመጫረት ፍላጎት ማጣት ተዳምረው የችግሩ ምንጭ ሆነዋል፡፡
ኢንጂነር ሀብታሙ ባለሥልጣኑ በአሁኑ ወቅት ችግሮቹን ለማቃለል የአፈፃፀም ማሻሻያዎችን እንዳደረገ ጠቁመው፤ ሕብረተሰቡና ሌሎች የሚመለከታቸው አካላት ሁሉ ዘርፉን ለመደገፍ ርብርብ እንዲያደርጉ ጥሪያቸውን አስተላልፈዋል፡፡
አዲስ ዘመን ሚያዝያ 21/2012
ፍዮሪ ተወልደ